BÖLMƏ 7 | İqtisadi fəaliyyət |

▲ Mərkəzi Aran |  | Mingəçevir SES-i Kür çayının Bozdağdan keçdiyi ərazidədir. Çayın qarşısında uzunluğu 1550 m, hündürluyü 80 m, eni isə 16 m olan bənd tikilmiş və böyük su anbarı yaradılmışdır. Mingəçevir su anbarı tikildikdən sonra Kür çayında baş verən daşqınların qarşısı alınmış, buradan çəkilən kanallar ətraf rayonlarda əkinçiliyin inkişafına imkan vermişdir. Burada həmçinin balıqçılıq təsərrüfatı və turizm inkişaf etmiş, su idmanı üzrə yarışlar keçirilməyə başlanmışdır. ◀ Mingəçevir və Varvara su anbarları Mingəçevir şəhəri Mərkəzi Aran iqtisadi rayonunun tərkibinə daxildir. Ərazisindən beynəlxalq əhəmiyyətli Bakı – Tbilisi – Qars dəmir yolu, Bakı – Tbilisi – Ceyhan neft, Bakı – Ərzurum qaz kəmərləri keçir. Yevlaxda Varvara SES-i və su anbarı fəaliyyət göstərir. Rayonun ərazisində pambıqtəmizləmə, meyvə-tərəvəz konservi və şərabçılıq zavodları vardır. İqtisadi rayonda pambıqçılıq, quru subtropik meyvəçilik (nar, heyva), bostançılıq (qarpız, yemiş), balıqçılıq, baramaçılıq, heyvandarlıq inkişaf etmişdir.

7 | C şəklində təsvir edilən Mingəçevir bəndinin, Mingəçevir və Varvara su anbarlarının yerlərini D xəritəsində müəyyən edin.
8 | C şəklinə əsasən relyefin Mingəçevir su anbarının yaradılmasında rolunu izah edin.
9 | D xəritəsinə əsasən Mərkəzi Aran iqtisadi rayonunun coğrafi mövqeyini müəyyən edin.
10 | Mərkəzi Aran rayonu hansı inzibati rayonları əhatə edir? Azərbaycanın siyasi-inzibati xəritəsinə (səh. 79) istinad edin.
11 | Rayondan neft və qaz kəmərlərinin keçməsinin rayon, həmçinin ölkə üçün əhəmiyyəti nədən ibarətdir?