BÖLMƏ 4 | Hava şəraiti |

Yağıntının şaquli dəyişməsi |  | Ölkəmizdə yağıntıların miqdarı da havanın temperaturu kimi qeyri-bərabər paylanmışdır. Yağıntıların orta illik miqdarı sahilboyu ərazilərdən qərbə və düzən ərazilərdən dağlara doğru tədricən artır. Dağlarda yağıntılar müəyyən hündürlüyə qədər artır. Yağıntıların əsas hissəsi dağlara yazda və yayın əvvəlində, düzənliklərə yaz və payız, Lənkərana isə payız aylarında düşür. Ən az yağıntı Abşeron yarımadası və Qobustanın cənub-şərqində (150−200 mm), ən çox yağıntı isə Talış dağlarının ətəklərində (1700−1800 mm) müşahidə edilir. Talış dağlarında yüksəkliyə doğru yağıntıların miqdarı azalır. Bunun səbəbi cənubdan gələn quru tropik havanın təsiridir. Kür- Araz və Samur-Dəvəçi ovalıqlarına, Naxçıvanın Arazboyu zonasına 200−400 mm, Böyük Qafqazın cənubuna, dağətəyi zonalara 400−1000 mm, orta və yüksək dağlıq ərazilərə isə 1300−1600 mm-ə qədər yağıntı düşür. Kiçik Qafqazın yüksək dağlıq sahələrində və Zəngəzur dağlarında yağıntıların miqdarı 600−900 mm-ə qədər artır.

3 | D xəritəsinə əsasən sualları cavablandırın. a) Ən az yağıntı düşən ərazini müəyyən edin. b) Orta illik yağıntı 1-ci və 2-ci istiqamətlər üzrə necə dəyişir? c) Yağıntıların hündürlüyə doğru artmasının səbəbi nədir?
4 | Lənkəran rayonunun orta illik yağıntı cədvəlinə əsasən qrafik qurun. LAYİHƏ * Hava şəraitinə uyğun ölçmə alətlərinin hazırlanması. Məsələn: yağışölçən, flüger, anemometr. Səh. 25-də bu alətlərin hazırlanma və istifadə qaydaları ilə tanış ola bilərsiniz.