# BÖLMƏ # 6 | # MAĞARADAN GÖYDƏLƏNƏ İnsanlar harada yaşayırlar?

Çinin cənub-şərqində yerləşən Honkonq XX əsrin 50-ci illərinə qədər sadə “balıqçı şəhəri” idi. Bu illərdən etibarən biznesin inkişafı və əhalinin artması nəticəsində sürətlə böyüməyə başlayan şəhər qısa müddətdə, şəkildə təsvir edildiyi kimi, “göydələnlər şəhəri”nə çevrildi. Hazırda Honkonq 660-a qədər göydələni ilə dünyada məşhurdur. Bu binalar 260 adanın üzərində inşa edilmişdir. 1950-ci ildə əhalisinin sayı 2 mln. olan şəhərdə hazırda 7,5 mln. nəfərdən çox insan yaşayır. Honkonq dünyada əhalinin ən sıx məskunlaşdığı şəhərlərdən biridir.
• Nə üçün Honkonq “balıqçı şəhəri”ndən “göydələnlər şəhəri”nə çevrildi?
• Şəklə əsasən Honkonqun gələcəkdə necə dəyişə biləcəyi haqqında hansı fikirləri söyləyə bilərsiniz?
• Göydələnlər yaranana qədər insanlar necə evlərdə yaşayırdılar?
• Sizcə, Bakı göydələnlər şəhərinə çevrilə bilərmi? Fikrinizi əsaslandırın.