BÖLMƏ 7 | İqtisadi fəaliyyət |

|  | III sektor insanlara və müəssisələrə müxtəlif xidmətlərin göstərilməsi ilə məşğuldur. Xidmət sahələri nəqliyyat, ticarət, səhiyyə, bank, reklam, təhsil, turizm, idman, mədəniyyət və s. sahələrdən ibarətdir. Müasir dövrdə xidmətlər onlayn formada da həyata keçirilir. Turizm xidmət sektorunun ən mühüm sahələrindən biridir. Bu sahə gözəl təbiət mənzərələrinin və tarixi abidələrin olduğu ərazilərdə daha yaxşı inkişaf edir. Məsələn, dünyanın ən böyük turizm regionu Aralıq dənizi sahillərində yerləşən ölkələrdir.
IV sektor elmi tədqiqatlar və informasiya texnologiyaları (İT) sahələrini əhatə edir. Elmi tədqiqatlar və İT bütün sektorların inkişafına təsir göstərir. Onların kəşf etdiyi innovasiyalar sayəsində istehsalda vaxta, enerjiyə, xammala və insan əməyinə qənaət edilir. Məsələn, IV sektorda kəşf edilən yeni buğda sortları, unüyütmə və çörəkbişirmə avadanlıqları, məhsulu daşımaq üçün yeni tipli nəqliyyat vasitələri digər sektorlarda əhəmiyyətli dəyişikliklər yaradır. İşçi qüvvəsinin çox hissəsinin III, xüsusilə IV sektorda çalışdığı ölkələr yüksək iqtisadi inkişaf səviyyəsinə malikdir. Belə ölkələrə ABŞ, Yaponiya, Almaniya və s. aiddir. |  |

8 | E və F şəkillərində göstərilən iqtisadi fəaliyyətlər hansı sektorlara aiddir?
9 | Hansı onlayn xidmət sahələrini tanıyırsınız? Onlardan istifadənin faydaları nədir?
10 | Dünyanın siyasi xəritəsinə (səh. 80) əsasən Aralıq dənizi regionunda yerləşən turizm ölkələrinə aid misallar gətirin.
11 | F şəklində təsvir olunan ənənəvi və yeni məhsulu, avadanlıqları müqayisə edin. Yeni məhsul və avadanlıqların tətbiqi hansı üstünlüklərlə nəticələnir?
12 | G şəkli iqtisadiyyatın hansı mərhələsini əks etdirir?

13 | G şəklindəki mərhələ ilə A, B, C və E şəkillərindəki proseslər arasında əlaqə qurun.